《思天台歌》
清代·仰蘅

思天台，巍巍高矗四万八千丈，直接青天何高哉！

气象磅礴倾五岳，烟云缥缈连蓬莱。岩坳涧曲著我一茅舍，吾将绝俗长往啸咏而徘徊。

跨石梁之夭矫，睨瀑布之喧豗。但见叠翠层青，远近相拱揖。

奔虹走雪，高下争流急。琼台斜通双阙道，瑶峰远映赤城色。

夜半天鸡鸣，沧溟日欲出。光芒万缕朝曦升，颓然一醉扶桑霱。

山中胜状难穷搜，仙之居兮神之游。司马一去已千载，瞻白云兮心悠悠。

人间不觉羲娥迅，灵境千年才一瞬。君看刘、阮出桃源，世运几番更正闰。

玉京有洞迷荒榛，中藏日月秋复春。石扉訇以乍启，仙都迥以无垠。

紫鸾吹笙玄鹤舞，银堂瑶室多宫府。神苗异药葱茜连陇畦，人家花竹相望成村坞。

愿向真官乞取閒，田圃灌木耘芝终此土。遐游物表以忘情，出入有无一今古。

我思天台心魂劳，往往飞梦凌霞档。何当践莓苔援萝葛，一瓢一杖手自操，探幽访邃穷嶕峣。

作者简介：仰蘅，号青屿。杭州玄妙观道士。有《蕉叶山房吟草》。